সামনেই লক্ষ্মীপুজো, নারকেল নাড়ু ছাড়া দেবীর পুজো অসম্পূর্ণ! কেন জানেন?

ওয়েব ডেস্ক: উমার বিদায় বেলায় (Idol Immersion) চোখ ভিজেছে সকলের। তবে উৎসবের রেশ কি পুরোপুরি কেটেছে? না, এখনও লম্বা উৎসবের তালিকা। আর দু’দিন পরই তো লক্ষ্মীপুজো (Laxmi Puja)। ঘরে ঘরে দেবী লক্ষ্মীর আরাধনায় মেতে উঠবেন ভক্তরা। এই লক্ষ্মী পুজোয় প্রদীপের আলো আর মিষ্টির গন্ধে ঘর ভরে উঠবে। তবে আশ্বিন মাসের পূর্ণিমা রাতের এই পুজো একটি মিষ্টি ছাড়া কিন্তু একবারে অসম্পূর্ণ। তা হল নারকেল নাড়ু। দেবী লক্ষ্মীকে নারকেল নাড়ু (Narkel Naru) সাজিয়ে নিবেদন করতেই হয়। কিন্তু জানেন দেবীর পুজোয় কেন এই নিয়ম? একইসঙ্গে নরম পাকের নারকেল নাড়ু বানানোর পদ্ধতিটাও ঝটপট নোট করে নিন।

প্রচলিত বিশ্বাস অনুযায়ী নারকেলকে পবিত্রতা ও শুভ্রতার প্রতীক হিসেবে বিবেচনা করা হয়ে থাকে। আর মিষ্টি মানেই শুভ ও আনন্দের প্রতীক। এই কারণেই মূলত কোজাগরীর লক্ষ্মী পুজোর দিন দেবীকে নারকেল নাড়ু দেওয়া হয়। যা সংসারে সুখ ও সমৃদ্ধি বৃদ্ধি করে।

আরও পড়ুন: অষ্টমীতে লুচির সেরা সঙ্গি কী? দেখে নিন একগুচ্ছ নিরামিষ তরকারির সহজ রেসিপি

কী কী উপকরণ লাগবে?
নারকেল নাড়ু তৈরি করা সহজ হলেও আসল কাজ হল নারকেল নাড়ুর সঠিক পাক তৈরি করা। ভাল পাক না তৈরি হলে নাড়ু ভেঙে গুঁড়ো গুঁড়ো হয়ে যায়। ঝুরঝুরে নারকেল নাড়ু খেতে মোটেই ভাল লাগে না। নারকেল নাড়ু তৈরি করতে লাগবে ২ কাপ কুরিয়ে রাখা নারকেল, ১ কাপ চিনি অথবা গুড়, সামান্য এলাচের গুঁড়ো, ঘি। এই কয়েকটি উপকরণেই নারকেল নাড়ু তৈরি হবে।

পদ্ধতি:
নারকেল নাড়ু তৈরি করতে প্রথমে একটা পরিস্কার কড়াইতে কুরিয়ে রাখা নারকেল শুকনো করে ভেজে নিতে হবে। এবার অপর একটি পরিস্কার পাত্রে অল্প জল দিয়ে গুড় গলিয়ে নিতে হবে। গুড়ের বদলে চিনিরও তৈরি করতে পারেন। এবার গলিয়ে রাখা গুড়ের সঙ্গে শুকনো করে ভেজে রাখা নারকেল কোরানো দিয়ে ভালোভাবে নাড়াচাড়া করুন। যাতে পাকটা চিটে চিটে হয় এদিকে নরমও থাকে। এবার ওই মিশ্রণে সামান্য এলাচ গুঁড়ো দিয়ে মিশ্রণটি চিটে চিটে হয়ে এলে নামিয়ে নিন। মিশ্রণটা গরম থাকতে থাকতেই নাড়ু পাকাতে হবে। হাতে অল্প ঘি মাখিয়ে নিয়ে ছোট ছোট নাড়ু গড়ে নিন। নাড়ুগুলো ঠান্ডা হলে খাওয়ার উপযুক্ত হবে না শক্ত না নরম।

দেখুন অন্য খবর